b"\n_START_ARTICLE_\nTuarezi\n_START_PARAGRAPH_\nTuarezi  (\xd8\xb7\xd9\x88\xd8\xa7\xd8\xb1\xd9\x82), Kolektivno ime za grupu nomadskih berberskih plemena i konfederacija nastanjenih u saharskom podru\xc4\x8dju sjeverne Afrike po dr\xc5\xbeavama Niger, Nigerija, Burkina Faso, Senegal, Mali, Al\xc5\xbeir i Libija.\n_START_SECTION_\nIme\n_START_PARAGRAPH_\nRije\xc4\x8d Tuareg je arapskog porijekla koja je u\xc5\xa1la u francuski jezik kao  'Touareg' , pa kao  'Twareg'  ili  'Tuareg'  u engleski, a \xc4\x8dije se zna\xc4\x8denje prevodi sa  'napu\xc5\xa1teni od boga' .  Drugi izvori navode da mo\xc5\xbeda rije\xc4\x8d dolazi po gradu Targa u ju\xc5\xbenoj Libiji._NEWLINE_Imena kojim oni sami sebe nazivaju su Imouhar, Imouharen, Imashagen ( 'slobodan narod' ) ili Kel tamasheq (oni koji govore tamasheq). Poznati naziv za njih je i  'Plavi narod' ,  'Plavi narod Sahare'  ili  'Plavi narod pustinje' , koji dobivaju zbog svoje velike ljubavi prema indigo boji kojim je obojena njihova odje\xc4\x87a (vidi).\n_START_SECTION_\nEtnografija\n_START_PARAGRAPH_\nTuaregi, Plavi ljudi Sahare, tradicionalno su pustinjski nomadi i trgovci i poznati kao veoma opasni ratnici. Njihovo feudalno dru\xc5\xa1tveno ure\xc4\x91enje poznaje plemstvo koje se sastoji od plemi\xc4\x87a i zemljovlasnika, te vazala i robova. Ovi posljednji su to donedavno bili pripadnici naroda Bella. Naslje\xc4\x91e je matrilinearno i \xc5\xbeena ima veliki ugled u dru\xc5\xa1tvu, a plemi\xc4\x87 svoj polo\xc5\xbeaj mo\xc5\xbee naslijediti samo po majci. Obitelj je monogamna. _NEWLINE_Ekonomija se temelji na trgovini, te uzgoju neophodnih deva i koza u saharskom podru\xc4\x8dju i ovaca i goveda u Sahelu. Tradicionalna nastamba je \xc5\xa1ator koji se proizvodi od devine dlake, no u novije vrijeme mnogi Tuaregi postali su sjedila\xc4\x8dko stanovni\xc5\xa1tvo. Datulja, mlijeko i proso glavna su hrana ovih ponosnih ljudi.\n_START_SECTION_\nPovijest\n_START_PARAGRAPH_\nTuarezi imaju veoma dugu povijest koja po\xc4\x8dinje u sjevernoj Africi gdje je njihova prisutnost zabilje\xc5\xbeena jo\xc5\xa1 kod Herodota. Oni igraju vode\xc4\x87u ulogu u trans-saharskoj trgovini sve do sredine 20. stolje\xc4\x87a. Svojim karavanama prevoze robu koju kupuju i prodaju, cijelim saharskim podru\xc4\x8djem, kre\xc4\x87u\xc4\x87i se uhodanim karavanskim putovima, a zavr\xc5\xa1avala je i u morskim lukama, odakle je dalje nastavljala svoj put u Europu i dalje. Tuarezi postupno unazad 2000 godina polako migriraju prema jugu osvajaju\xc4\x87i nova podru\xc4\x8dja. U dana\xc5\xa1nje vrijeme mnogi su postali sjedila\xc4\x8dko stanovni\xc5\xa1tvo koje se naselilo po rubnim gradi\xc4\x87ima zapadne Afrike na granici sa Saharom.\n_START_SECTION_\nReligija\n_START_PARAGRAPH_\nVe\xc4\x87ina, ako ne svi, Tuarezi su sljedbenici islama, odnosno sekti maliki, \xc4\x8dije je  u\xc4\x8denje me\xc4\x91u njih u ranom 16. stolje\xc4\x87u uveo El Maghili. Kao i ostali pripadnici islamske vjere postoji vjerovanje u razne duhove poznate kao d\xc5\xbeinni, a za za\xc5\xa1titu uobi\xc4\x8dajeno je no\xc5\xa1enje raznih amuleta. Mu\xc5\xa1karci svoje lica prekrivaju velom, koji se prvi puta stavlja u 25 godini, i poslije se vi\xc5\xa1e nikada ne skida. Veo prekriva cijelo lice osim o\xc4\x8diju. \xc5\xbdene ovakve velove ne nose."